Kočnerov prevod v banke Penty zrejme súvisí aj s kauzou Bašternák, ktorá vybuchla tento rok. A s podozreniami o miliónových podvodoch s DPH.

Ide o udalosti spred piatich rokov, keď Kočner s Bašternákom roztočili pochybné obchody s bytmi v komplexe Five Star Residence, ktorý postavila jedna z Kočnerovych firiem.

S bytmi sa potom diali čudné veci.

Jeden čudný obchod urobil Bašternák. Za pár bytov „zaplatil" neuveriteľných 12 miliónov eur. Nereálnu vysokú cenu. Opozícia Bašternáka podozrieva, že túto šibnutú sumu nikdy nezaplatil. Len ju vykázal – aby od štátu dostal dva milióny eur ako odpočet DPH.

Druhý čudný obchod urobil Kočner. 17 nových luxusných bytov kúpil za jedno euro. Jedno euro aj s DPH. Teda: štát mal z tohto obchodu s trojmiliónovým majetkom vyťažiť na DPH necelých 17 centov. Namiesto 600 tisíc eur (odhad škody podľa opozičnej SaS bol ešte vyšší).

Štátnej kase k tomuto daňovému úspechu blahoželáme.

A Kočnerovi tiež.

Daňový raj Belize

Kočnerova firma, ktorá v roku 2011 kúpila byty v hodnote troch miliónov za jediné euro (vraj kvôli záložnému právu, ktorým boli byty zaťažené), sa volá Inkasný servis.

Tri milióny eur - toľko by mohli stáť byty podľa trhových cien - ostali visieť niekde vo vzduchu. No nie dlho.

Na Kočnerovom účte pristáli milióny eur. Tri mesiace po nákupe bytov. Zhodou okolností to boli tri milióny.

Kočnerova firma však v tom čase nepredala byty, ktoré nakúpila za euro. To by nevyzeralo pekne. Kočner v tom čase predal akcie firmy, ktorá byty vlastnila. Predal akcie Inkasného servisu.

Kočner akcie predal schránkovej firme z daňového raja – Packer Holdings Belize. V Obchodnom registri bol nový akcionár zapísaný až neskôr po transakcii, v lete 2012. Firmu však ďalej riadil len Kočner a jeho ľudia.

Lipšicov úder

A potom sa stalo niečo, s čím nikto nerátal. Minister vnútra Lipšic sa po kauze Gorila rozhodol, že by bolo dobré preveriť banku Penty – Privatbanku. Finančná polícia spustila kontrolu (rok 2012).

A vyskočila zaujímavá transakcia.

Kontrolou v banke sa náhodne zistilo, že Kočnerovi prišli na účet v Privatbanke tri milióny eur z Malty. Cesta: firma so sídlom v Belize tri milióny poslala do banky v Maltskej republike. A tá ich poslala Kočnerovi na účet v Privatbanke.

Samozrejme, nevieme, či išlo o spriaznenú firmu z Belize (kočnerovci). Alebo o nového investora. Alebo o diskrétny „dovoz“ peňazí z daňového raja domov. Dokonca nevieme ani to, či tie tri milióny priamo súvisia s bytmi, ktoré Inkasný servis kúpil za euro.

Mohli to však zistiť vyšetrovatelia, keď v rámci kontroly Privatbanky narazili na Kočnerov čudný prevod. Zrejme preto bol Kočner taký zúrivý. A vytrvalý v tom, ako išiel Lipšicovi po krku.

Preparkovanie Kočnerovych troch miliónov eur z Malty domov malo byť predsa diskrétne. Nie posunuté finančnej polícii a médiám.

Vyšetrovatelia však nezistili skoro nič. Zasiahla totiž vyššia moc. Bleskovo. Generálna prokuratúra.

Kamaráti prokurátori

Tá Generálna prokuratúra, kde mal Kočner kamaráta Trnku.

Prokuratúra podnikla dve veci.

Najskôr od finančnej polície žiadala, aby odstúpila všetky dokumenty z kontroly v Privatbanke. Lipšic to vtedy komentoval ako snahu prokuratúry zastrašiť vyšetrovateľov.

A potom prokuratúra začala preverovať, či nedošlo k spáchaniu trestného činu. Terčom však nebol Kočner či obchody s daňovými rajmi.

Terčom preverovania boli minister Lipšic a jeho hovorca Grendel – či neprekročili právomoci, keď informovali o Kočnerovom bankovom prevode médiá.

Prokuratúra sa vtedy postavila na stranu Kočnera a Penty. A proti ministrovi Lipšicovi a finančnej polícii.

Kočnerova odveta

Výsledok po piatich rokoch?

Lipšic je stíhaný. Grendel je stíhaný. A Kočner sa hrá na policajta. Vypisuje odmeny pre donášačov. Robí si tlačovky, kde nadáva na Lipšica a na médiá.

A ráta zisky. Kočnerov Inkasný servis nakoniec byty predal minulý rok. Za približe tri milióny eur. Teda: kúpil za euro, predal za tri milióny.

Riešenie?

Keď sa tento rok po kauze Bašternák-Kočner pod silným verejným tlakom obnovilo vyšetrovanie Bašternáka, malo by sa udiať presne to isté aj pri Kočnerovi. A pri jeho miliónových kšeftoch s bytmi, za ktoré si štátna kasa v roku 2011 naúčtovala na DPH necelých 17 centov.

A ak to prokuratúra nezvládne, mali by sme tlačiť na to, aby sa rozpustila. Teda aby sa zrušila ústavným zákonom.

Podvodníci, veksláci, špekulanti a realitní mágovia by konečne prišli o štátneho advokáta.